text: [{"text_idx": "#000000", "text": "Llika apnaqas utjayktan uka yatiya\u0308winakx kunayman amtampiw kuwirnunaka, tilikumunikasyun imprisanaka, alakipir priwar imprisanaka, wali un\u0303t\u2019ata tiknulujik imprisanaka (Facebook, Amazon, Apple, Netflix ukat Google), jan walt\u2019ayirinaka (suma amtaninakax utjarakiwa), jan ukax arkanaqir ma\u0308 nayra muniris ukanakax munapxi."}, {"text_idx": "#000001", "text": "Llikanx khithi\u0308pktanti ukx qurirjamaw un\u0303japxan\u0303asa. Sutisa, qhipa sutisa, kawkhankirisa, chimpu jakhu, jawsan\u0303 jakhu, ajanusan jamuqapa, ukat juk\u2019ampinakax jamasaruw iman\u0303asa. Kuna iramintanakxay apnaqstan ukarjamax may may jark\u2019aqasin\u0303anakaw utji, san\u0303a\u0308ni aruskipan\u0303 llikanakanx k'ari sutimpiw qillqayasna (ukat jan Facebookax apnaqan\u0303jamati), jark\u2019aqasin\u0303atakix apayan\u0303 aplikasyun apnaqan\u0303asawa, san\u0303a\u0308ni Signal (Milpa 6), Tor (Milpa 8) ukatx VPN (Milpa 33), ukat aruskipan\u0303 llikanakar jani\u0308ra jamuqanak apkatkasinx qhana amuyur purin\u0303awa, jaqinakati\u0308 ajanunakap jan taqinin un\u0303jan\u0303ap munkchixa, Obscurecam (Milpa 36) aplikasyun chhaqtayan\u0303atakix apnaqsna."}, {"text_idx": "#000002", "text": "Jichhu\u0308run llikankir uraqpachanx, sapakut yatiya\u0308winak un\u0303artayan\u0303ax kunanaks apanispa ukanak amuyan\u0303ax janiw jasa\u0308kiti, ukjamax kunti\u0308 un\u0303t\u2019ayktana ukat kunti\u0308 jamasar imasin\u0303 munktan ukanakx un\u0303jan\u0303asapuniwa."}, {"text_idx": "#000003", "text": "Kunjamti yaqhanakat jark\u2019aqastan uka kipkarakiw masinakasats wila masinakasats khitinakampitix aruskipktan jupanatakats amuyasin\u0303asa. Ukatakix wakisiw jan khitin amuykay chimpunakani\u0308pxan\u0303asa (Milpa 7), niyakiti maynix imaylusar mantaspa ukax lura\u0308winakasamp qillqanipkistu ukampxat jasakw yatispa. Ja\u0308ll akjam yatiya\u0308winakat jark\u2019aqasin\u0303atakix yaqha imayl apnaqan\u0303aw wali (Milpa 2) jan ukax GPG (Milpa 10) ukampiw imaylus chimpun\u0303asa. Atamirinakasan imat yatiya\u0308winak jark\u2019aqan\u0303atakix iman\u0303awja jan ukax sistima upiratiwu ukan utjiri karpitasx Veracrypt (Milpa 34 ukampiw chimpusna jan ukax (Milpa 1) ukampis jawsan\u0303as chimpuraksnawa."}, {"text_idx": "#000004", "text": "Yaqha wakiskir amuyux janiw waythapirinakax jist'aran\u0303ati ni (Milpa 9) apayanaka jan ukax imaylutuq katuqktan uka imat apthapitanakas apaqan\u0303ati, ukjami\u0308panx tispusitiwusan yatiya\u0308w utjkis uk yaqha jaqiw un\u0303jaspa. Akjam jan walt\u2019ayirinakat jark\u2019aqasin\u0303atakix qillqat apayankistu juparux yaqhatuqiw jaysna (jan un\u0303t\u2019at jaqi\u0308chi jan ukax waythapirix justupak apayasinchi ukax janipuniw limt'an\u0303ati ni apaqan\u0303asa), ma\u0308 laq\u2019ut jark\u2019aqir (Milpa 35) ucharaksnawa. Atamirinakasatakix inak chimpun sistima upiratiwu ukaruw sarsna, san\u0303a\u0308ni Ubuntu (Milpa 17) jan ukax Debian (Milpa 18) ukanak uchapxsna. Ukanakax suma jark'aqatawa kunati waljaniw un\u0303akipasipki ukat jichhaptayasipkapuniwa, lisinsyapax ukatakjama\u0308tapata."}, {"text_idx": "#000005", "text": "Yaqha askin jark\u2019aqasin\u0303atak saraxa qawqha yatiya\u0308wxay utjaystana ukjamarjamaw sapakutjam jark'aqat waraqa\u0308winaka ukx luran\u0303ama. Paya chiqaruw iman\u0303asa (iman\u0303awja kat USB), san\u0303a\u0308ni atamirisamp chik muchilasar apktan uka USB ukar ma\u0308 jark'aqat waraqa\u0308wi iman\u0303ax janiw aski\u0308kiti, niyakiti muchila chhaqhayasn ukax paypach chhaqhaysnaxa."}, {"text_idx": "#000006", "text": "Janiw taqpach llikan jark\u2019aqasin\u0303anakax wakiskiri iramintanak ajllin\u0303atjama\u0308kiti jan ukax atamirisa jan ukax imaylus chimpun\u0303atjama\u0308karakisa. Jark\u2019aqasin\u0303 san\u0303x muniwa kunapachati chimpus qillqanttan ukhax janiw khitis un\u0303jan\u0303apa\u0308kiti, maysatx jawsan\u0303assa ukjamarak atamirissa janiw lunthatayasipxan\u0303asa\u0308kiti."}, {"text_idx": "#000007", "text": "Yatiya\u0308winak juk\u2019amp un\u0303t\u2019ayan\u0303ax warminakatakix juk\u2019amp asxaran\u0303jamawa, arkanaqan\u0303amp warmir chachar yanqhachan\u0303amp llikan utjatapata."}, {"text_idx": "#000008", "text": "Llika jark'aqa\u0308wi ukax janiw ma\u0308 ya\u0308kiti, jan ukasti ma\u0308 sarxaru\u0308wiwa. Juk\u2019at yatiqan\u0303aw aski, machaq iramintanak apnaqan\u0303atakix janiw asxarayasipxan\u0303asa\u0308kiti ni jayrasipxan\u0303asa\u0308kisa. Akatuqit yaqhanakamp aruskipan\u0303a, pa\u0308chasin\u0303anak un\u0303t\u2019ayan\u0303a ukat taqinpach askicha\u0308winakamp yaqhanakamp thaqhan\u0303ax wakiskiriwa."}, {"text_idx": "#000011", "text": "Jan amuykay chimpuxa, llikan yatiya\u0308wisamp aruskipa\u0308wisamp jark\u2019aqi."}, {"text_idx": "#000012", "text": "Mayi\u0308ri: Ma\u0308 jan amuykay chimpux akjamat jark\u2019aqiristama:"}, {"text_idx": "#000013", "text": "Juman jan iyawsat jaqinakax janiw kun\u0303tamar mantapkaniti."}, {"text_idx": "#000017", "text": "Jan akjam chimpunak apnaqamti, janiw akjam chimpu apnaqkasmati:"}, {"text_idx": "#000021", "text": "Yaqha jaqin qillqan\u0303 ch'ama\u0308n\u0303apatakix jan amuykay jach'ar sarir qillqa\u0308n\u0303apawa."}, {"text_idx": "#000023", "text": "-Jan sutima jan ukax mayni munat wila masiman sutip uskumti"}, {"text_idx": "#000024", "text": "Akjam chimpunak un\u0303stayan\u0303ax ma\u0308 juk\u2019a ch\u2019amaspaxa, tiknulujiyax juma jak\u2019ankaskiw ukatx yanapt\u2019iristamwa. Uka ukanx jutir waythapirin jikxatka\u0308ta uka llikankir iramintampiw jark'aqir chimpunakam un\u0303artayasma: "}, {"text_idx": "#000025", "text": "Phisqi\u0308ri: Chimpumax kunja jan amuykayas uk yant\u2019an\u0303a."}, {"text_idx": "#000026", "text": "Ukjaruxa chimpunak un\u0303staykta, un\u0303artaykta ukax kunja jan amuykayapunis ukwa un\u0303jasma. Uka luran\u0303atakix yaqha llikankir iramintaw utji, ukx inakiw apnaqasma ukjamarak chimpumax kunja ch\u2019amanis uksa un\u0303jasma."}, {"text_idx": "#000027", "text": "Munat thaqhir lnternetamanx manqha\u0308xankir waythapir qillqt\u2019asma: "}, {"text_idx": "#000029", "text": "Kawki\u0308r tiknulujiku jan ukax qillqattuq un\u0303staykta uka chimpxat lup'isax payachasiskaksta ukaxa, yaqha mantan\u0303 munki (lunthatatati) uka un\u0303jan\u0303atakix akni\u0308r waythapiriruw mantasma: "}, {"text_idx": "#000031", "text": "Markanakasatx walja p\u2019iqinchirinakaw yaqha p\u2019iqinchir masinakapamp yatiykipasin\u0303atakix ma\u0308 (Smartphone) jawsan\u0303 apnaqapxi, uka kipkarakiw aktiwistanakas yaqhanakasa; llikan yatiya\u0308winak thaqhan\u0303a, yatiya\u0308w ch'iqiyan\u0303a, yatiya\u0308winak apayan\u0303a jan ukax katuqan\u0303atakisa. Jawsan\u0303as chhaqhayasna jan ukax lunthatayasna ukhax janiw walt\u2019aykistaspati, uka jan walt\u2019a\u0308winakat jan jark'aqkstan ukax walja jan walt\u2019a\u0308winakaw utjaspa. Jawsan\u0303anakasatakix pantalla jark\u2019antat jist\u2019arir chimpuw nayr uchan\u0303a. Taqi ukanak luran\u0303atakix jawsan\u0303an phawrika mayjt\u2019aya\u0308wip thaqhan\u0303amawa, manqha\u0308xan qillqata\u0308kis ukarjama:"}, {"text_idx": "#000032", "text": "Iwxa\u0308winakarjamax amtasin\u0303asawa, jawsan\u0303asan jark\u2019at mayjt\u2019ayan\u0303 pachaxa, 10 qillqan jan khitin amuykay jark\u2019aqat chimpu apnaqan\u0303x amtasin\u0303asapuniwa; san\u0303a\u0308ni: pacha mama uka arux niya 13n qillqaniwa. Uka kipkarakiw jach\u2019a qillqanaks jisk\u2019a qillqanaks jakhunaks qillqanak taypir uchasma, san\u0303a\u0308ni A qillqarux 4 jakhumpiw lantisma. Ukat chimpux akjama\u0308niwa: L4 P4ch4 M4m4 Jichha, janiw inamaya\u0308kaniti, wakiskiriwa."}, {"text_idx": "#000033", "text": "Aktiwismu unxtasiwiru jan ukax ma\u0308 jikthapta\u0308wir chikanchasta ukax nayr mayawjan jikisin\u0303 amtan\u0303a\u0308ni.\nJawsan\u0303an utjkistu uka yatiya\u0308w yaqhawjar waraqasipunin\u0303a\u0308ni.\nJawsan\u0303asatx janiw wakiskir yatiya\u0308w pichsun\u0303asa\u0308kiti."}, {"text_idx": "#000034", "text": "\u00a1Ma\u0308 chimput tispusitiwump yatiya\u0308wimpix askin apnaqan\u0303awa!"}, {"text_idx": "#000035", "text": "Jawsan\u0303am chhaqhaspa sakin\u0303a\u0308ni, jan ukax kawkharus armt\u2019asisma. Mayni jan un\u0303t\u2019atax nayraqatx jumxat yatiya\u0308wima, jamuqama, imayluma, imatanakama, juk\u2019ampins qillqatanak apayktas qatuqtas ukpun thaqtaspaxa. Chimpump apnaqa\u0308ta ukax janiw khitis jumxat yatiya\u0308wir mantan\u0303 atkaniti; niyakixay wasitamp apnaqan\u0303atakix qalltayapxan\u0303apa\u0308niwa ukat jawsan\u0303an taqpach yatiya\u0308wiw pichstani."}, {"text_idx": "#000036", "text": "Jawsan\u0303 tispusitiwum chimpun\u0303atakixa, phawrika mayjt\u2019aya\u0308w taypin thaqham:"}, {"text_idx": "#000037", "text": "QILLQATA: Jichhu\u0308runakanx phawrikanakatx jilpach tispusitiwunakaw chimpusin\u0303ampix jutxi, hardware ukatx software ukanakaw ukjam juti, yapt'a mimuryanakax yaqha\u0308skiwa."}, {"text_idx": "#000038", "text": "Jani\u0308r jawsan\u0303 chimpkasinxa, aka amtanakamp phuqhan\u0303amawa:"}, {"text_idx": "#000039", "text": "Yatiya\u0308winaka, juk\u2019amp yatiya\u0308winaka, Internetan kawkja chiqansay thaqhan\u0303a\u0308ni, sapa limt'atat yatiya\u0308wis un\u0303artaytana kawki\u0308rinakti jach'a kurpurasyunanakaw wal munapxi."}, {"text_idx": "#000040", "text": "Aka yatiya\u0308winakax llikan khiti\u0308tans uk qhananchi ukat thaqtan uka chiqanakan ma\u0308 llikar takt'atjam jaytanxa, ukjami\u0308panx ukwa juk'amp jark\u2019aqapxan\u0303asa. San\u0303a\u0308ni, ma\u0308 phurmularyur yuri\u0308w uruma, utja\u0308wima, marama, chacha\u0308tat warmi\u0308tacha, kawki\u0308r markankiri\u0308tasa, jamuqasa ukat juk\u2019ampinak phuqhantan\u0303 mayktam ukja."}, {"text_idx": "#000041", "text": "Llikan khiti\u0308tans uka may may jark'aqasin\u0303 saranak taypinx may may jan un\u0303t'ayiri ukat jark'at iramintanak llikan apnaqapxsna. San\u0303a\u0308ni, aruskipan\u0303 llikanakanx yaqha sutinaka, chimpur aplikasyunanaka, yatiyanakar jark\u2019antirinaka, VPN uksanam thaqhan\u0303a ukat chimput imaylunakamp apayanakamp apnaqapxsna."}, {"text_idx": "#000042", "text": "Khithi\u0308tans uk jark\u2019aqan\u0303 munstanxa, amuyan\u0303asarakiwa, masinakasamp aruskipktan jupanakar wakisiw jark\u2019aqan\u0303axa; purapat yatiya\u0308w churasktan uka pachpa, siti\u0308x aktiwista ukjama\u0308stan ukjax juk\u2019amp jark\u2019aqasin\u0303asawa, niyas uma ukat ch\u2019umi uraqi jark\u2019aqksna ukjama. Ukatakix jan amuykay chimpunak un\u0303artayasaw qalltasma, yaqhanakans jan amuykaya, iliktrunik yatiyasin\u0303tuqinakamanx pa\u0308 chillqtan awtintikasyun naktayan\u0303ama, iliktrunik tispusitiwunakamanx apnaqkta uka apayanakx qalltat tukuykamaw chimpun\u0303ama, software VPN ukampipuni ukatx SSL sirtiphikarunakamp sirtiphikata uka jark'aqat chiqanakan thaqhan\u0303ama. Aka jasa iwxt\u2019anakampiw irnaqkta uka yatiya\u0308wim jark\u2019aqasma ukat jan khitins mantkay lurtaxa ukat jan mantan\u0303apaki jupanakarus jark\u2019antaraktawa."}, {"text_idx": "#000043", "text": "Imaylutuq yatiyasin\u0303x marka irpirinakaw jilpach apnaqapxi, irnaqa\u0308wisana, sapu\u0308r yatiya\u0308winakasana. Ukatpi\u0308, jaqinakar un\u0303t\u2019ayiri aktiwista\u0308sta ukax kunakiti yaqha imaylu inak apnaqan\u0303xat yatin\u0303amax wakiskiriwa. Imatanakam jan amuykayan\u0303apatakixa, atamirimans jan ukax jawsan\u0303amans Veracrypt apnaqasma, kawkni\u0308riti tukumint karpitanaka, imatanaka, USB mimuryama, jan ukax iman\u0303awjpach jasak chimpuytama. Yaqhax mayx jan un\u0303t\u2019at waythapirinakarux janiw limt\u2019an\u0303a\u0308kiti, phishing ukat qhisphiyasin\u0303atakix janiw jan un\u0303t\u2019at laq\u2019un imatanakax apaqan\u0303a\u0308kiti; imaylunakana jan ukax apayanakan purinispa; akanx khitinakampitix un\u0303t\u2019asktan jupanakat apayanita\u0308spawa."}, {"text_idx": "#000044", "text": "Anchapun yatiya\u0308wim taqir un\u0303acht\u2019aykta ukhax wali asxaran\u0303jamawa, juk\u2019ampis llika uksanx warminakaruw yanqhachapxi."}, {"text_idx": "#000045", "text": "Atamirin akjam asxarayan\u0303anakat laq\u2019unakat jark\u2019aqasin\u0303atakixa, inak laq\u2019ut jark\u2019ir uchasma ukampins janipuniw sapakut jichhaptayan\u0303 armasi\u0308tati. Ma\u0308 atamirti apnaqkstaxa, inak chimpun sistima upiratiwunaka, Ubuntu jan ukax Opensuse ukaruw sarasma, uraqpachan ina software tamankirinakax un\u0303akipasipki ukat jichhaptayasipkapuniwa, software ukan lisinsyapax ukatakjama\u0308tapata. Niyakixay llikankir yatiya\u0308wis wakiskir jark\u2019aqasin\u0303anakatx arsuskstanxa, jark\u2019aqas waruqta\u0308 ukhax (Backup) ukamp yanapayan\u0303ax wakiskirirakiwa. Akax qawqha yatiya\u0308wxay apnaqsta ukarjamarakiwa, machaqa\u0308pasaya, jasaki\u0308pasaya, jan armasis may may chiqanakar iman\u0303ax wakiskiriwa, san\u0303a\u0308ni ma\u0308 USB, anqa iman\u0303a jan ukax wali un\u0303t'at qinaya uksarusa."}, {"text_idx": "#000046", "text": "Ukampirusa, llikankir yatiya\u0308wis jark'aqan\u0303ax janiw iliktrunik tispusitiwunakasan juk'amp jark'aqir iramintanak apnaqan\u0303atjampuni\u0308kiti. Akjamanakats jark'aqasikiraksnawa, jawsan\u0303asana jan ukax atamirisan luratanak utjkis ukx janiw jan un\u0303t'atampix un\u0303jayan\u0303ati, janiw pachpa jichha yatiya\u0308win tispusitiwunakax juntuk apan\u0303ati, lusa qhana utjki uka un\u0303jat chiqanamaw sarnaqan\u0303a ukat nuwt'asin\u0303 yatin\u0303as askikiskiwa."}, {"text_idx": "#000047", "text": "Tantacht\u2019asisaw jark\u2019aqasin\u0303a, yatiya\u0308w tuwaqan\u0303a ukat aruskipa\u0308winakas chimpun\u0303xat yatipxan\u0303asa, llika jark'aqa\u0308wi ukxat yanapt\u2019asi\u0308wjama\u0308spawa. Kunayman utjir iramintanak un\u0303t\u2019xasinx kawki\u0308riti jasak apnaqan\u0303jama\u0308ki ukwa ajllisma."}, {"text_idx": "#000048", "text": "Llikanx kunsay luraskan\u0303a\u0308ni, munat wila masinakasamp aruskipan\u0303a, ma\u0308 un\u0303tan\u0303 un\u0303jan\u0303a, ma\u0308 rayru wakicha\u0308w wakiyan\u0303a, jan ukax tirichunakasar jan walt\u2019ayirinakxat yatiyan\u0303a\u0308pasa, jark\u2019aqata\u0308pxan\u0303anakasax irnaqapktan uka tispusitiwunakax \u201cwaliki\u0308skiti\u00bb ukatjamawa. Malwaremp phishingimpit jark\u2019aqasin\u0303atakix pa\u0308 wakiskir kamachiw utji: jawsan\u0303aru jan ukax atamirir software uchapktan ukata, ukat maynix ma\u0308 pajinar mantam jan ukax ma\u0308 imata jist\u2019aram jiskistu ukanakat amuyasin\u0303asapuniwa."}, {"text_idx": "#000049", "text": "Kunas jan walt\u2019ayir software jan ukax malwarexa"}, {"text_idx": "#000050", "text": "Yatitarjamaxa, jawsan\u0303aru jan ukax atamirir jan walt\u2019ayki uka wakicha\u0308wiruw malware sutimp un\u0303t\u2019ata. San\u0303a\u0308ni: chimpunaka jan ukax maynin imat jamuqanakapar mantan\u0303a jan ukasti llika pajinanakar yanqhachan\u0303a ukat juk\u2019ampinaka. Jan un\u0303t\u2019at wakicha\u0308winak uchstana, ma\u0308 waythapir limt'stana jan ukasti ma\u0308 imata apaqstan ukax malwareni\u0308snawa."}, {"text_idx": "#000051", "text": "Uka wali un\u0303t\u2019ata malwaren un\u0303acht\u2019ayapax ransomware ukawa, tispusitiwunakasanx jan jiwasar jiskt'asakiw imatanak chimpu, ukatxa kutkatayan\u0303atakix lurapki jupanakax paylla\u0308w mayipxistu. Aka jan walt\u2019ayirinakatx imatanakas kunjam yaqhawjar waruqasin\u0303s yatstan ukakiw jark\u2019aqasna."}, {"text_idx": "#000052", "text": "Nayran un\u0303acht'ayanakxat arsktan ukax taqitak malwarewa, jilpachax jan jark\u2019aqasin\u0303an tispusitiwunakaruw mantaspa."}, {"text_idx": "#000053", "text": "Chiqanchat malwarexa, maysan mayni jaqir yanqhachan\u0303atakiw apnaqasi."}, {"text_idx": "#000054", "text": "Kunar yanqhachan\u0303a\u0308chiya (nayra qhuru muniri, irnaqa\u0308win k\u2019uk\u2019u, ma\u0308 yanqhachiri, ma\u0308 kuwartilar saran\u0303a jan ukax un\u0303aqir saran\u0303a), uka chiqanchat malwarex \u201cjamas qhathun\u201d alatawa jan ukax jiwasar jan walt'ayan\u0303atakix llika lunthatir imprisanakan NSO Groupjam luratawa."}, {"text_idx": "#000055", "text": "\u201cCh'iyar qhathu\u201d, uka samix jan wali ukat jisk\u2019achan\u0303 amuyunakaniwa kunati chiji, axsaran\u0303a, jan wali, ch\u2019amaka, yanqha jan ukax jan kamachirjam amuyunakaw churasi."}, {"text_idx": "#000056", "text": "Chiqpachans uka arunakax yaqha amuykay arunakamp lantitaw chhaqtan\u0303apa. San\u0303a\u0308ni; ch'iyar muyt'a saskapachax ma\u0308 axsaran\u0303jam muyt'a san\u0303a, ch'iyar qhathu saskapachax jamas qhathu sas sutiyan\u0303a ukat ch'iyar lista saskapachax jan ukankir lista saraksnawa."}, {"text_idx": "#000057", "text": "Aka chiqanchat malwaret jark\u2019aqasin\u0303ax ch\u2019amawa, sinti yanqhachiri\u0308tapata, ukampis apnaqktans uka wakicha\u0308winaka jan ukax sistima upiratiwu ukan jan walt\u2019a\u0308winakax utjakipuni\u0308niwa: sistimasax ukatwa jichhaptayan\u0303apuni ukjamat juk\u2019amp jark\u2019aqasin\u0303arus yanapt\u2019istaspa."}, {"text_idx": "#000058", "text": "Kunas phishing (ukat kunjams jark\u2019asna)"}, {"text_idx": "#000059", "text": "Phising ukax ma\u0308 sara ukjamaw mayni apnaqirin yatiya\u0308wip lunthataspa, jan ukax nayran arsktan uka malwaren mayjt'anakapat mayi\u0308rimpiw piykataspa. Uka jan un\u0303t\u2019at imatanakax jan jist\u2019arxan\u0303akiw wali (jan ukax jan munasakjamak piyata\u0308chi ukax ma\u0308 un\u0303t\u2019atax ma\u0308 qillqat apayanirakistaspawa). Wali wakiskiri\u0308chi ukax yaqhatuqnam jiskt'an\u0303aw aski (san\u0303a\u0308ni, jawsan\u0303ar jawsan\u0303a)."}, {"text_idx": "#000060", "text": "Juk\u2019amp yatin\u0303atakix jark\u2019aqasin\u0303 iramintanakxat ullart\u2019an\u0303aw kastill arun utji: "}]